[pic] | COMISIA COMUNITĂŢILOR EUROPENE |

Bruxelles, 20.5.2009

COM(2009) 232 final

Propunere de

REGULAMENT AL CONSILIULUI

de modificare a Regulamentului (CE) nr. 2505/96 privind deschiderea și modul de gestionare a contingentelor tarifare comunitare autonome pentru anumite produse agricole și industriale

EXPUNERE DE MOTIVE

CONTEXTUL PROPUNERII

Motivele și obiectivele propunerii

Volumul contingentar pentru anumite contingente tarifare comunitare autonome este insuficient pentru a răspunde necesităților industriei comunitare pentru perioada contingentară actuală. Ca răspuns la cererile formulate de mai multe state membre, Comisia, în colaborare cu experții guvernelor în cauză, a analizat posibilitatea deschiderii sau creșterii contingentelor tarifare autonome pentru anumite produse industriale.

Contextul general

La 20 decembrie 1996, Consiliul a adoptat Regulamentul (CE) nr. 2505/96 privind deschiderea și modul de gestionare a contingentelor tarifare comunitare autonome pentru anumite produse agricole și industriale, pentru a satisface în cele mai bune condiții cererea Comunității pentru produsele în cauză. Trebuie deschise noi contingente tarifare comunitare cu taxe vamale zero pentru volume corespunzătoare, fără a cauza o perturbare a piețelor pentru aceste produse. Dezbaterile din cadrul reuniunilor Grupului pentru economie tarifară au indicat faptul că statele membre sunt dispuse să deschidă contingente sau să crească volumele contingentare pentru produsele care fac obiectul propunerii de regulament, fără a cauza o perturbare a piețelor pentru aceste produse.

Pentru anumite produse pentru care se deschide un contigent tarifar autonom de Regulamentul (CE) nr. 2505/96, volumul contingentar stabilit în respectivul regulament este exprimat într-o unitate de măsură alta decât greutatea în tone sau în kilograme și decât valoarea. În cazul în care pentru aceste produse nu este definită nicio unitate suplimentară de măsură în Nomenclatura combinată prevăzută în anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun, este posibil să apară incertitudini cu privire la unitatea de măsură utilizată. Din motive de claritate și în scopul unei mai bune gestionări a contingentelor, este necesar să se prevadă că, pentru a putea beneficia de respectivele contingente tarifare autonome, cantitatea exactă a produselor importate trebuie înscrisă în „Caseta 41: Unități suplimentare” a declarației de punere în liberă circulație folosind unitatea de măsură a volumului contingentar definită pentru produsele respective în Anexa I la Regulamentul (CE) nr. 2505/96.

Dispoziții în vigoare în domeniul propunerii

Regulamentul (CE) nr. 2505/96 (JO L 345, 31.12.1996, p.1), astfel cum a fost modificat ultima dată prin Regulamentul (CE) nr. 1362/2008 (JO L 352, 31.12.2008, p. 18).

Coerența cu celelalte politici și obiective ale Uniunii

Propunerea este conformă cu politicile din sectorul agricol, comercial, antreprenorial, al dezvoltării și al relațiilor externe. Mai concret, această propunere nu aduce atingere țărilor care beneficiază de un acord comercial preferențial cu UE (cum ar fi regimul SPG sau ACP ori țările candidate și potențial candidate din Balcanii de Vest).

CONSULTAREA PăRțILOR INTERESATE șI EVALUAREA IMPACTULUI

Consultarea părților interesate

Metodele de consultare, principalele sectoare vizate și profilul general al respondenților

A fost consultat Grupul pentru economie tarifară, reprezentând industriile fiecărui stat membru.

Sinteza răspunsurilor și modul în care acestea au fost luate în considerare

Toate contingentele enumerate reflectă acordul la care s-a ajuns în cadrul grupului.

Obținerea și utilizarea expertizei

Domenii științifice sau de expertiză vizate

Experți reprezentând statele membre în cadrul Grupului pentru economie tarifară.

Metodologia utilizată

Consultarea deschisă.

Principalele organizații consultate sau principalii experți consultați

Experți desemnați de fiecare stat membru.

Sinteza avizelor primite și luate în considerare

Nu s-a menționat existența niciunui risc potențial grav cu consecințe ireversibile.

Acordul Grupului pentru economie tarifară.

Metode utilizate pentru a pune la dispoziția publicului rezultatele avizelor experților

Publicarea propunerii.

Evaluarea impactului

Nu se aplică.

Propunerea nu este menționată în programul legislativ și de lucru al Comisiei pentru 2009.

ELEMENTELE JURIDICE ALE PROPUNERII

Sinteza acțiunii propuse

Regulament al Consiliului de modificare a Regulamentului (CE) nr. 2505/96 privind deschiderea și modul de gestionare a contingentelor tarifare comunitare autonome pentru anumite produse agricole și industriale.

Temeiul juridic

Articolul 26 din Tratatul CE.

Principiul subsidiarității

Nu se aplică principiul subsidiarității, întrucât propunerea intră în sfera competenței exclusive a Comunității.

Principiul proporționalității

Propunerea respectă principiul proporționalității din motivele menționate în continuare.

Aceste măsuri sunt conforme cu principiile instituite în vederea simplificării procedurilor pentru operatorii care desfășoară activități de comerț exterior, precum și cu comunicarea Comisiei din 1998 privind suspendările și contingentele tarifare autonome (C 128, 25.4.1998, p. 2).

Alegerea instrumentelor

Instrumentele propuse: regulamentul.

Alte instrumente nu ar fi adecvate din motivele menționate în continuare.

În temeiul articolului 26 din Tratatul CE, contingentele tarifare autonome se aprobă de către Consiliu, hotărând cu majoritate calificată, pe baza unei propuneri a Comisiei.

IMPLICAȚII BUGETARE

Taxe vamale nepercepute în valoare totală de 1 576 646 EUR.

INFORMAȚII SUPLIMENTARE

Modificarea legislației în vigoare

Adoptarea acestei propuneri va avea drept rezultat modificarea anumitor dispoziții legale.

Propunere de

REGULAMENT AL CONSILIULUI

de modificare a Regulamentului (CE) nr. 2505/96 privind deschiderea și modul de gestionare a contingentelor tarifare comunitare autonome pentru anumite produse agricole și industriale

CONSILIUL UNIUNII EUROPENE,

având în vedere Tratatul de instituire a Comunității Europene, în special articolul 26,

având în vedere propunerea Comisiei[1],

întrucât:

1. Pentru anumite produse pentru care se deschide un contigent tarifar autonom de Regulamentul (CE) nr. 2505/96[2], volumul contingentar stabilit în respectivul regulament este exprimat într-o unitate de măsură alta decât greutatea în tone sau în kilograme și decât valoarea. În cazul în care pentru aceste produse nu este definită nicio unitate suplimentară de măsură în Nomenclatura combinată prevăzută în anexa I la Regulamentul (CEE) nr. 2658/87 al Consiliului din 23 iulie 1987 privind Nomenclatura tarifară și statistică și Tariful Vamal Comun[3], este posibil să apară incertitudini cu privire la unitatea de măsură utilizată. Din motive de claritate și în scopul unei mai bune gestionări a contingentelor, este necesar să se prevadă că, pentru a putea beneficia de respectivele contingente tarifare autonome, cantitatea exactă a produselor importate trebuie înscrisă în „Caseta 41: Unități suplimentare” a declarației de punere în liberă circulație folosind unitatea de măsură a volumului contingentar definită pentru produsele respective în Anexa I la Regulamentul (CE) nr. 2505/96.

2. Cererea comunitară pentru produsele care fac obiectul Regulamentului (CE) nr. 2505/96 trebuie să fie satisfăcută în cele mai bune condiții. În acest scop, trebuie deschise trei noi contingente tarifare comunitare cu taxe vamale zero pentru volumele corespunzătoare, începând cu 1 iulie 2009, fără a cauza o perturbare a piețelor pentru aceste produse.

3. Volumul contingentare pentru contingentul tarifar comunitar autonom cu numărul de ordine 09.2767 este insuficient pentru a satisface necesitățile industriei comunitare. Prin urmare, acest volum contingentar trebuie majorat.

4. În ceea ce privește contingentul tarifar comunitar autonom cu numărul de ordine 09.2806, descrierea produsului trebuie revizuită.

5. Prin urmare, este necesară modificarea în consecință a Regulamentului (CE) nr. 2505/96.

6. Întrucât contingentele tarifare trebuie să se aplice începând de la 1 iulie 2009, prezentul regulament trebuie să se aplice cu începere de la aceeași dată și să intre în vigoare imediat,

ADOPTĂ PREZENTUL REGULAMENT:

Articolul 1

Regulamentul (CE) nr. 2505/96 se modifică după cum urmează:

(1) Se inserează următorul articol 1a:

„Articolul 1a

În cazul în care este prezentată o declarație de punere în liberă circulație, care conține o cerere de a beneficia de un contingent tarifar autonom deschis de prezentul regulament, pentru care volumul contingentar este exprimat într-o unitate de măsură alta decât greutatea în tone sau în kilograme și decât valoarea, pentru produsele pentru care nu este definită nicio unitate suplimentară de măsură în Nomenclatura combinată prevăzută în anexa I la Regulamentul (CEE) nr. 2658/87 al Consiliului[4], cantitatea exactă a produselor importate este înscrisă în „Caseta 41: Unități suplimentare” a declarației respective folosind unitatea de măsură a volumului contingentar astfel cum este definită pentru produsele respective în Anexa I la prezentul regulament.”

(2) Anexa I se modifică după cum urmează:

(a) se introduc contingentele tarifare pentru produsele menționate în anexa I la prezentul regulament.

(b) rândurile conținând contingentele tarifare cu numerele de ordine 09.2767 și 09.2806 se înlocuiesc cu rândurile prevăzute în anexa II la prezentul regulament, cu efect de la 1 ianuarie 2009.

Articolul 2

Prezentul regulament intră în vigoare la data publicării în Jurnalul Oficial al Uniunii Europene .

Se aplică de la 1 iulie 2009.

Cu toate acestea, articolul 1 alineatul (2) litera (b) se aplică de la 1 ianuarie 2009.

Prezentul regulament este obligatoriu în toate elementele sale și se aplică direct în toate statele membre.

Adoptat la Bruxelles,

Pentru Consiliu

Președintele

ANEXA I

Contingentele tarifare menționate la articolul 1 alineatul (2) litera (a)

Nr. de ordine | Cod NC | TARIC | Descriere | Perioadă contingentară | Volum contingentar | Taxă vamală contingentară |

09.2813 | ex 3920 91 00 | 94 | Folie de poli(butiral de vinil) coextrudată triplu stratificată fără bandă colorată gradual conținând în greutate 29 % sau mai mult, dar nu mai mult de 31 % 2,2'-etilendioxidietil bis(2-etilhexanoat) ca plastifiant | 1.7. - 31.12. | 500 000 m² | 0 % |

09.2807 | ex 3913 90 00 | 86 | Hialuronat de sodiu nesteril | 1.7. - 31.12. | 55 000 g | 0 % |

09.2815 | ex 6909 19 00 | 70 | Suporturi pentru catalizatori sau filtre, din materiale ceramice poroase fabricate în principal din oxizi de aluminiu și titan, cu un volum total de cel mult 65 de litri și prevăzute cu cel puțin un tub (deschis la un capăt sau la ambele) pe cm² de secțiune transversală | 1.7. - 31.12. | 190 000 unități | 0% |

ANEXA II

Contingentele tarifare menționate la articolul 1 alineatul (2) litera (b)

Nr. de ordine | Cod NC | TARIC | Descriere | Perioadă contingentară | Volum contingentar | Taxă vamală contingentară |

09.2806 | ex 2825 90 40 | 30 | Trioxid de wolfram, inclusiv oxid de wolfram, albastru | 1.1.-31.12. | 12 000 tone | 0 % |

09.2767 | ex 2910 90 00 | 80 | Oxid de alil și glicidil | 1.1.-31.12. | 2 500 tone | 0 % |

FIȘĂ FINANCIARĂ LEGISLATIVĂ PENTRU PROPUNERILE CU IMPACT BUGETAR STRICT LIMITAT LA VENITURI

1. TITLUL PROPUNERII:

Regulament al Consiliului de modificare a Regulamentului (CE) nr. 2505/96 privind deschiderea și modul de gestionare a contingentelor tarifare comunitare autonome pentru anumite produse agricole și industriale

2. LINII BUGETARE :

Capitol și articol: capitolul 12, articolul 120

Suma înscrisă în buget pentru exercițiul financiar în cauză: 17 655 800 000 EUR

3. IMPACTUL FINANCIAR

x( Propunere fără impact financiar asupra cheltuielilor, dar cu impact financiar asupra venitului – efectul este următorul:

(milioane EUR cu o zecimală)

Linie bugetară | Venit[5] | Perioadă de 6 luni, începând cu 1.7.2009 | [Anul 2009] |

Articolul 120 | Impact asupra resurselor proprii | 1.7.2009 – 31.12.2009 | - 1,6 |

4. MĂSURI ANTIFRAUDĂ

Dispozițiile privind gestionarea contingentelor tarifare conțin măsurile necesare de prevenire și protecție împotriva fraudelor și iregularităților.

ANEXA I

Valabilă de la 1. 7.2008:

Descrierea produsului | Volumul contingentar (unitate/tone) | Prețul estimat (EUR pe m²/ EUR pe kg/ pe unitate) | Taxa vamală (%) (2009 TVC) | Taxă vamală contingentară (%) | Pierderea preconizată de venituri (în EUR) |

Pelicule 09.2813 | 500 000 m² | 6,26 | 6,1 | 0 | 190 930 |

Hialuronat de sodiu 09.2807 | 55 kg | 173 081 | 6,5 | 0 | 618 765 |

Suporturi 09.2815 | 190 000 u | 100 | 5 | 0 | 1 045 000 |

Pierderea totală de venituri: (1 854 695 EUR – 463 673 EUR) 1 391 022 EUR net.

ANEXA II

Cu efect de la 1.7.2008:

Descrierea produsului | Variația volumului contingentar (unitate/tone) | Prețul estimat (EUR pe tonă) | Taxa vamală (%) (2009 TVC) | Taxă vamală contingentară (%) | Variația preconizată a pierderilor de venit în raport cu perioada contingentară anterioară (în EUR) |

Eter 09.2767 | + 1 000 tone (volum inițial: 1 500 tone) | 4 500 | 5,5 | 0 | 247 500 |

Pierderi totale de venit în raport cu perioada contingentară anterioară: (247 500 EUR – 61 875 EUR) 185 625 EUR net.

.

[1] JO C , , p. .

[2] JO L 345, 31.12.1996, p.1.

[3] JO L 256, 7.9.1987, p.1.

[4] JO L 256, 7.9.1987, p.1.

[5] În ceea ce privește resursele proprii tradiționale (taxe agricole, cotizații pentru zahăr, taxe vamale), sumele indicate trebuie să fie sume nete, adică sume brute după deducerea a 25% reprezentând cheltuieli de colectare.